坤成節南宫賜宴
作者：孔武仲
朝代：宋

paragraphs: 盛德千齡會，坤成四海觀。
南琛走交趾，北賮引呼韓。
紫極經躔近，文昌步武寛。
横天起嵩華，照地集琅玕。
美酒來天禄，珍殽賜大官。
鑪煙凝棟宇，冰雪襲盃槃。
瞻拜戎心服，山呼士氣歡。
風清百尺廡，花壓兩梁冠。
雷作聞撾鼓，猱升看戲竿。
華裀舒霧靄，妙舞起波瀾。
喬木秋聲遠，高城夕照殘。
天街淡佳氣，振鷺杳歸翰。